*2. ZIRRIBORROA.*

*../.... DEKRETUA, 2019ko ..................ren ..(e)koa, Euskadiko Kontsumoko Kontsulta Batzordearen osaera eta funtzionamendua arautzen dituena.*

Kontsumitzaileen eta Erabiltzaileen Estatutuari buruzko abenduaren 22ko 6/2003 Legearen 35. artikuluan aurreikusitakoaren arabera, Euskadiko Kontsumoko Kontsulta Batzordea kontsulta-, aholku- partaidetza- eta administrazio arteko koordinazio-organoa da, eta lankidetza sustatzen du kontsumoan diharduten gizarteko eragileen artean eta kontsumitzaileen eta erabiltzaileen eskubideak babesteaz arduratzen diren administrazio publikoen artean, horiek babes handiagoa izan dezaten Euskal Autonomia Erkidegoaren eremuan.

6/2003 Legearen 36. artikuluan, funtzio hauek izendatzen zaizkio aipatu batzordeari: egiten zaizkion kontsultei erantzutea, ez bakarrik lege honen garapenean sortzen diren xedapen orokorrak garatzeko prozeduran, baita, oro har, kontsumitzaileen eta erabiltzaileen interesetan eragina duten gaiak arautzen diren gainerako kasu guztietan ere; kontsumitzaileak eta erabiltzaileak ordezkatuta egon behar duten autonomia-eremuko organoetan eta erakundeetan zer kidek parte hartu behar duten proposatzea; arlo honetan interesgarriak izan daitezkeen proposamenak aurkeztea; kontsumoaren arloan eskumenak dituzten Euskal Autonomia Erkidegoko Administrazioko organoei aholkua ematea; administrazio publiko eskudunei informazioa eskatzea kontsumitzaile eta erabiltzaileengan eragina duten interes orokorreko edo sektorialeko gaiei buruz; eta azterlan espezifikoak egitea produktu eta zerbitzuen kontsumo, merkatu eta hornikuntzari buruz; eta, azkenik, urteroko txostena egitea kontsumoaren arloko jarduera, politika orokorra eta, hala badagokio, Euskal Autonomia Erkidegoko administrazio publikoei zuzendutako iradokizunak jasotzeko.

Aipatu 36. artikuluaren 3. paragrafoan xedatzen denez, Euskadiko Kontsumoko Kontsulta Batzordea osatuko dute gizarteko, lan-munduko eta ekonomiako interesen ordezkariek, kontsumoko sektoreari lotutako administrazio publikoen ordezkariek eta kontsumitzaileen eta erabiltzaileen elkarteetako ordezkariek; halaber xedatzen da erregelamenduz ezarriko dela Euskadiko Kontsumoko Kontsulta Batzordearen osaera eta funtzionamendu-araubidea.

Euskadiko Kontsumoko Kontsulta Batzordeari buruzko uztailaren 9ko 231/1985 Dekretua, egun indarrean baitago, Kontsumitzaileen Estatutuari buruzko azaroaren 18ko 10/1981 Legea garatuz eman zen. Lege horren 27. artikuluan ere partaidetza- eta kontsulta-organo bat aurreikusten zen. Euskadiko Kontsumoko Kontsulta Batzordearen osaera 2001ean aldatu zen, maiatzaren 22ko 88/2001 Dekretuaren bidez (88/2001 Dekretua, Euskadiko Kontsumoko Kontsulta Batzordea arautzen duen Dekretua aldatzekoa).

Beraz, hiru hamarkada baino gehiago igaro direla Euskadiko Kontsumoko Kontsulta Batzordea arautzen duen dekretua eman zenetik eta ia hogei urte igaro direla batzordearen osaera eguneratu zenetik, beharrezkoa da araua egungo inguruabarretara egokitzea, bi ildotan: batetik, batzordearen osaera Kontsumobide-Kontsumoko Euskal Erakundea sortzeari buruzko ekainaren 29ko 9/2007 Legean xedatutakora doitu behar da, eta, bestetik, batzordearen funtzionamendua, kide anitzeko organoen araubide juridikoaren arloan indarrean den oinarrizko araudira.

Horiek horrela, dekretu honek Batzordearen osaera aldatzen du: hamaika kidetik zortzi kidera. Horren haritik, bi partaidetza kentzen dira: Merkataritza eta Kontsumoko sailburuordearena eta Kontsumoko zuzendariarena, egun ez baitago horrelakorik. Kontsumobide-Kontsumoko Euskal Erakundea sortzeari buruzko ekainaren 29ko 9/2007 Legea onartuta, antolamendua eraldatu zen, eta, ondorioz, erakunde autonomo horri izendatu zitzaizkion Eusko Jaurlaritzan kontsumoaren arloan eskumenak dituen organoari dagozkion eskumenak eta funtzioak. Eraldaketa hori dela-eta, haren zuzendaritzan dagoena izango da kontsulta-batzordeko lehendakari.

Erakunde sindikalen eta familia-elkarteen ordezkaritza ere kendu egiten da, elkartegintzak pixkanaka izan duen espezializazioa kontuan hartuta. Izan ere, kontsumitzaileen eta erabiltzaileen eskubideak defendatzen ziharduten erakunde sindikalen eta familia-elkarteen jarduerak beste eragile batzuengana hurbilduz joan dira, eta, horiek, kontsumitzaileen elkarte, federazio eta kooperatibek bezala, jarduera horretan baino ez dihardute, eta horiek osaera berrian sartzea (zortzi kidetik lau izanda) nahikotzat jotzen da herritarren interesak defendatzeko, herritarrak kontsumitzaile eta erabiltzaile diren aldetik.

Azkenik, kontsumo-kooperatiben ordezkaritza eguneratzen da: kontsumo-kooperatiben federazioaren erreferentziaren ordez, ERKIDE-Euskadiko Lan Elkarteen, Irakaskuntza, Kontsumo eta Kreditu Kooperatiben Federazioarena jarri da.

Bestalde, dekretuaren bidez, Batzordearen funtzionamendu-modua kide anitzeko organoen araudira egokitzen da; araudia, oinarrizkoa, Sektore Publikoko Araubide Juridikoaren urriaren 1eko 40/2015 Legeak ematen du. Horren haritik, berariaz ahalbidetzen da bilkuren aktak saio berean onartzea, bide elektronikoz; horretaz gainera, oinarriko arauak ezartzen duen kide anitzeko organoen funtzionamendu eta jarduera-araubideari buruzko gainerako xedapenen aplikazio osagarria jasotzen da.

Araua argiagoa izateko, Batzordearen funtzionamenduan eta osaeran aldaketak handiak egin direla kontuan hartuta, dekretu berri bat idaztea onartu da, aurrekoa indargabetzeko.

Dekretu-proiektuak honako hauek ditu: azalpen-zati bat, 10 artikulu, 3 xedapen indargabetzaile eta 2 azken xedapen.

1. artikuluan xedatzen denez, Batzordea Kontsumobide-Kontsumoko Euskal Erakundeari atxikita egongo da; 2. artikuluan, Batzordeko kide nor izango den ezartzen da, gorago esandakoaren arabera; 3. artikuluan, idazkaritzaren funtzioak arautzen dira; 4. artikuluan aurreikusten denez, aukera emango da bilkuretara beste pertsona batzuk joateko, egokitzat jotzen denean; 5. artikuluan, deialdiak arautzen dira, eta 6. artikuluan, eratzeko eta erabakiak hartzeko zer quorum behar den arautzen da; 7. artikuluan, bide ematen da xedapen orokorrei buruzko txostena aldekotzat jotzeko, batzordeko kideei kontsulta-eskaera bat egin, eta haietako batek ere ez duenean alegaziorik aurkezten ez eta horretarako deialdia eskatzen ere; 8. artikuluan, aktak nola egin arautzen da; 9. artikuluan, Batzordearen egoitza, eta 10. artikuluan, azkenik, kendu egiten da Kontsumobide-Kontsumoko Euskal Erakundeak bilkuretara joateagatiko dietak edo kalte-ordainak ordaindu beharra.

Artikuluen osagarri, xedapen indargabetzaile bat eta azken xedapen bi daude: zer araudi osagarri aplikatu behar den eta dekretua indarrean noiz sartzen den jasotzen dira, hurrenez hurren.

Dekretu hau tramitatzerakoan nahitaezko txostenak egin dira, honako hauek betetzeko: batetik, Euskal Autonomia Erkidegoko Emakumeen eta Gizonen Berdintasunerako otsailaren 18ko 4/2005 Legea eta, bestetik, Gobernu Kontseiluak 2012ko abuztuaren 21ean hartutako erabakiaz onartutako Jarraibideak, Genero-inpaktuaren aurretiazko ebaluazioa egiteko eta emakumeen eta gizonen arteko desberdintasuna ezabatzeko eta berdintasuna sustatzeko neurriak hartzekoak.

Ondorioz, Euskadiko Aholku Batzorde Juridikoarekin bat etorriz eta Turismo, Merkataritza eta Kontsumoko sailburuak proposatuta, Gobernu Kontseiluak 2019ko ..........aren ...(e)(a)n egindako bilkuran eztabaidatu eta onetsi ondoren, hau

XEDATZEN DUT:

*1. artikulua.- Atxikipena.*

Euskadiko Kontsumoko Kontsulta Batzordea, kontsulta-, partaidetza- eta koordinazio-organo gisa, Kontsumobide-Kontsumoko Euskal Erakundeari atxikita egongo da, baina haren egitura hierarkikoan sartu gabe.

*2. artikulua.- Euskadiko Kontsumoko Kontsulta Batzordearen osaera.*

1.- Euskadiko Kontsumoko Kontsulta Batzordea osatzerakoan, ahalegina egingo da emakumeen eta gizonen presentzia orekatua izan dadin; trebakuntza, gaitasun eta prestakuntza egokia izan behar dute horiek guztiek.

2.- Hauek izango dira Euskadiko Kontsumoko Kontsulta Batzordeko kide:

a) Kontsumobide-Kontsumoko Euskal Institutuko zuzendaria; lehendakari izango da.

b) Behar bezala erroldatutako kontsumitzaile-elkarteetako edo -federazioetako hiru ordezkari, euren artean adostuak.

c) Euskadiko Kontsumoko Kooperatiben ordezkari bat, ERKIDE-Euskadiko Lan Elkarteen, Irakaskuntza, Kontsumo eta Kreditu Kooperatiben Federazioak izendatuta.

d) Kontsumitzaileari arreta emateko udal- edo eskualde-zerbitzuak dauzkaten EAEko udalerrietako bi ordezkari, EUDEL-Euskadiko Udalen Elkarteak izendatuta.

e) Euskadiko Merkataritza, Industria eta Nabigazioko Ganberek elkarrekin izendatutako kide bat.

3.- Ordezkoak izendatuko dira, artikulu honen 2. paragrafoko b) idatz-zatitik e) idatz-zatira bitartean aipatutako kideentzat.

4.- Ezertan eragotzi gabe Batzordea eratzeko beharrezkoak diren betekizunak, Euskadiko Kontsumoko Kontsulta Batzordean ordezkaritza duten entitateek Euskal Autonomia Erkidegoko eremuan jardun behar dute esklusiboki edo nagusiki.

*3. artikulua- Batzarreko Idazkaritza.*

1.- Batzordeko idazkari-lanak Kontsumobide-Kontsumoko Euskal Institutuko funtzionario batek egingo ditu, Zuzendaritzak izendatuta.

2.- Batzordeko idazkariak, bilkuretara joaten denean, ahotsa izango du, baina botorik ez.

*4. Artikulua.- Bilkuretara beste pertsona batzuk joatea.*

Batzordera egokitzat jotzen diren bezainbeste pertsona joan daitezke: kontsumoaren arloan kualifikazio berezia dutenak edo Batzordeak iritzia eman behar duen gai zehatz bati buruzko ezagutza dutenak, hain zuzen ere.

*5. artikulua.- Deialdia.*

1.- Lehendakariak egingo du bilkuretarako deia, bere ekimenez edo lau batzordekidek eskatuta.

2.- Gutxienez 48 ordu lehenago jakinarazi behar zaie deialdia batzordekideei, premiazko kasuetan salbu.

Deialdiarekin batera, bilkuraren gai-zerrenda bidali behar da.

3.- Gai-zerrenda lehendakariak ezarriko du, batzordekideek garaiz egin dituzten eskaerak kontuan hartuta.

*6. artikulua - Eratzeko eta erabakiak hartzeko quoruma.*

1.- Batzordea balioz eratzeko, Batzordeko bost kide agertu behar dira.

2.- Bigarren deialdian, lehenengoa baino ordu erdi geroago egingo baita, Batzordea balioz eratuko da baldin eta lau kide badaude.

3.- Edonola ere, balioz eratzeko, batzordeko lehendakaria eta idazkaria egon beharko dira.

4.- Halaber, Batzordea balioz eratuta geratuko da, aldez aurretik deialdia egin beharrik gabe, baldin eta idazkaria eta kide guztiak badaude eta hala erabakitzen badute aho batez.

5.- Erabakiak bertaratutakoen gehiengo osoz hartuko dira, eta berdinketak lehendakariaren botoaz ebatziko.

6.- Ezin da gai bati buruz erabakirik hartu gai-zerrendan jasota ez badago, salbu eta batzordekide guztiak presente badaude eta gai bat premiazkotzat jotzen badute gehiengoaren aldeko botoz.

*7. Artikulua.- Xedapen orokorrei buruzko txostenak egitea.*

Batzordeari xedapen orokor bat kontsultatzen bazaio, txostena aldekoa dela joko da hogei egun natural igaro badira txostena eskatu zenetik eta Batzordeak ezer adierazi ez badu, eta, betiere, betekizun bi hauek konplitzen badira: lehendakariak kontsulta-eskaera bere kideei helarazi izana, aipatu epearen lehen hiru egunetan, eta kide horietako batek ere alegaziorik aurkeztu ez izana eta Batzorderako deia berariaz eskatu ez izana txosten hori egiteko.

*8. artikulua.- Aktak.*

1.- Bilkura bakoitzaren akta egingo da, hauek guztiak adierazita: bertaratuak; bilkuraren ordua, eguna eta iraupena; eztabaida-puntu nagusiak, bozketa-modua eta -emaitzak, eta erabakien edukia.

2.- Aktak idazkariak egingo ditu, lehendakariaren oniritziarekin, eta bilkura berean edo hurrengoan onar daitezke. Horretarako, testua bidaliko zaie batzordekideei, modu elektronikoz, ados daudela edo eragozpenen bat dutela adieraz dezaten, bide bera erabilita. Ados badaude, akta bilkuran bertan onartu dela joko da.

3.- Batzordeko kideek aukera izango dute aktan jasota uzteko bai hartutako erabakiaren aurkako botoa eman izana, bai aurkako botoa justifikatzeko arrazoiak.

4.- Kontsumoko Kontsulta Batzordeak txostenak edo proposamenak egiten badizkie Administrazioko beste organo batzuei edo beste hirugarren batzuei, kideek boto partikularrak eman ditzakete, zeinak aktan jasoko baitira.

*9. artikulua.- Egoitza.*

Euskadiko Kontsumoko Kontsulta Batzordearen egoitza Kontsumobide-Kontsumoko Euskal Institutuarena izango da.

*10. artikulua. Dietak edo kalte-ordainak.*

Kontsumoko Kontsulta Batzordearen bilkuretara joateak ez du eskubiderik emango kalte-ordain edo dietak jasotzeko, Kontsumobide-Kontsumoko Euskal Institutuaren kontura.

*XEDAPEN INDARGABETAILEA.*

Indargabetuta geratzen dira uztailaren 9ko 231/1985 Dekretua, Kontsumoko Kontsulta Batzordearena, eta dekretu honetan xedatutakoaren kontrakoa den beste edozein xedapen.

*AZKEN XEDAPENETATIK LEHENENGOA.- Araudi osagarria.*

Dekretu honetan xedatu ez den guztirako, Euskadiko Kontsumoko Kontsulta Batzordeari Sektore Publikoko Araubide Juridikoaren urriaren 1eko 40/2015 Legeko xedapenak aplikatuko zaizkio, kide anitzeko organoen funtzionamendu eta jarduera-araubideari dagokionez.

*AZKEN XEDAPENETAKO BIGARRENA.- Indarrean jartzea.*

Dekretu hau 2009ko ...........ko ............(e)an jarriko da indarrean.